Disgrifiad Swydd - Staff Cymorth
	Teulu swyddi:
	Cyfathrebu

	Band cyflog:
	Band 2

	Ystod cyflog:
(pro rata)
	£33,233 – £42,727
Mae disgwyl i'r holl staff newydd ddechrau ar isafswm graddfa'r band cyflog priodol.  Bydd staff unigol, yn amodol ar berfformiad boddhaol, yn symud i fyny'r raddfa bob blwyddyn ar y dyddiad y gwnaethant ddechrau yn eu swydd nes eu bod yn cyrraedd yr uchafswm graddfa ar gyfer eu band.



	Teitl y swydd:
	Swyddog Cyfathrebu a Chynorthwyydd Seneddol

	Cyfeirnod: 
	MBS-209-26

	Swyddfa:
	Anthony Slaughter AS

	Oriau gwaith:
	37 awr yr wythnos
Efallai y bydd yn ofynnol i ddeiliad y rôl weithio y tu allan i’r oriau gwaith arferol.

	Math o benodiad:
	Parhaol
Fel Aelod o'r Senedd, rwyf yn dal swydd fel cynrychiolydd etholedig. Pan fydd fy nghyfnod fel Aelod o'r Senedd yn dod i ben, bydd y swydd hon yn dod i ben.

	Lleoliad: 


	Bae Caerdydd a fy etholaeth i (Caerdydd Penarth) 
Efallai y bydd gofyniad i ddeiliad y rôl deithio ar gyfer y gwaith o bryd i'w gilydd. 



	Gwybodaeth ychwanegol:

	Rwy’n gyflogwr cyfle cyfartal ac yn croesawu ceisiadau gan unrhyw ymgeisydd addas, gan gynnwys pobl â’r nodweddion gwarchodedig a ganlyn (hil, rhyw, anabledd, crefydd/cred, cyfeiriadedd rhywiol, hunaniaeth o ran rhywedd, priodas/partneriaeth sifil, beichiogrwydd/mamolaeth neu oedran).

	Sylwer y gwneir y penodiad yn amodol ar eirdaon a gwiriad diogelwch.




Ynglŷn â'r rôl
	Cyfathrebu

	Mae’r swyddi yn y teulu hwn yn cefnogi’r broses o ledaenu gwybodaeth i gynulleidfaoedd mewnol ac allanol, yn unol â'r fframweithiau rheoleiddio y mae Aelodau'n gweithredu o’u mewn. Bydd gweithgareddau'n cael eu cynnal ar lefel sy'n briodol i'r radd. Mae swyddi yn y teulu hwn yn gyfrifol am brosesau creadigol, cysylltiadau cyhoeddus, datganiadau i'r cyfryngau, cyfathrebu a chynhyrchu cyfryngau, cyhoeddiadau printiedig ac electronig, dylunio / rheoli cynnwys gwefan, a’r cyfryngau cymdeithasol. Mae'r swyddogaeth Gyfathrebu hefyd yn cynnwys cefnogi, cydgysylltu, llunio a rheoli cyfathrebiadau ysgrifenedig, gweledol a digidol. Gall y rolau hyn hefyd gynnwys rheoli a chydgysylltu digwyddiadau ymgynghori ac ymgysylltu yn unol â'r fframweithiau sy'n llywodraethu gweithgarwch yr Aelodau.
Mae’r prif nodweddion fel a ganlyn:
· Cynhyrchu syniadau, ymchwilio, creu, ysgrifennu a darparu amrywiaeth o ddeunyddiau cyfathrebu.
· Creu, cefnogi a rheoli ymgyrchoedd ar gyfer rhanddeiliaid mewnol ac allanol.
· Darparu cyngor technegol a chyfeiriad i’r Aelodau a staff eraill mewn perthynas â dewis a defnyddio amrywiol gyfryngau cyfathrebu.
· Strategaethau cyfathrebu rhagweithiol ac adweithiol.
· Datblygu a gweithredu prosiectau gydag asiantaethau amrywiol, gan gynnwys y sector cyhoeddus, y sector preifat a’r sector gwirfoddol. 
· Meithrin a chynnal perthynas â rhanddeiliaid.

	Diben y swydd

	Bydd Swyddog Cyfathrebu Band 2 sy’n gweithio i Aelod o’r Senedd yn gwneud gwaith ymchwil a gwaith sy’n ymwneud â’r wasg a’r cyfryngau, yn ôl yr angen, gan sicrhau bod negeseuon allweddol yn cael eu lledaenu i bobl drwy’r cyfrwng mwyaf priodol.




Manyleb y person
	Sgiliau ac ymddygiadau

	· Bod yn fedrus gyda'r offer a'r cyfarpar arferol ar gyfer y swydd, e.e, pecynnau meddalwedd safonol, a meddu ar brofiad o ddefnyddio cyfryngau ar-lein mewn cyd-destun gwaith.
· Sgiliau cyfathrebu llafar ac ysgrifenedig sydd wedi’u datblygu i raddau da. 
· Dealltwriaeth o'r angen i fynd i'r afael â gwahaniaethu, ac i hyrwyddo cyfle cyfartal ac egwyddorion Nolan ar gyfer bywyd cyhoeddus, ac ymrwymiad i'r materion hyn
· Bydd disgwyl iddynt gynllunio a rheoli eu llwyth gwaith eu hunain o fewn cyfyngiadau arferion a gweithdrefnau sefydledig.  
· Gallu i gyflawni gwaith yn gyflym a blaenoriaethu materion brys mewn amgylchedd gwaith deinamig a phrysur.
· Gallu i weithio ar y cyd fel rhan o dîm bach. 

	Gwybodaeth a phrofiad

	· Profiad o weithio'n effeithiol gydag Aelodau etholedig o fewn amgylchedd gwleidyddol seneddol (Aelod o’r Senedd, Aelod Seneddol, Aelod o Senedd yr Alban neu rôl gyfatebol).
· Dealltwriaeth o waith y Senedd ac Aelodau o'r Senedd.
· Dealltwriaeth gref o'r fframweithiau cyfreithiol a rheoleiddiol y mae’r Aelodau a’r Grwpiau yn gweithredu ynddynt. Mae hyn yn cynnwys fframweithiau’r Senedd (safonau ymddygiad, gwariant ac ati) yn ogystal â fframweithiau ehangach a chyffredinol (dyletswyddau cyfreithiol). Y gallu i roi cyngor gwybodus i’r Aelodau a chydweithwyr ar y materion hyn.
· Gwybodaeth am weithdrefnau Seneddol y Senedd a phrofiad o baratoi areithiau, cwestiynau ysgrifenedig a llafar, datganiadau barn a drafftio cyfathrebiadau sy'n cyd-fynd â pholisïau. 
· Yn meddu ar brofiad o dirwedd y cyfryngau yng Nghymru ac yn defnyddio'r arbenigedd hwn i ddatblygu strategaethau cyfryngau blaengar a rhagweithiol. Profiad o gynghori ar gamau gweithredu yn y cyfryngau ar lefel uwch a hanes o gyflawni ymgyrchoedd parhaus effeithiol.
· Yn gallu dylanwadu ar agenda'r cyfryngau drwy gynllunio ymlaen llaw yn rhagweithiol ac yn datblygu strategaethau i ddiogelu a gwella enw da. Mae gwybodaeth a dealltwriaeth o dechnegau ymdrin â'r cyfryngau, gan gynnwys llunio cynllun cyfathrebu, yn ofyniad allweddol.
· Gwybodaeth am y gyfraith ac arfer da sy'n gysylltiedig â diogelu data a diogelwch gwybodaeth.
· Profiad a dealltwriaeth ymarferol o’r gyfraith ac arfer da sy’n gysylltiedig ag iechyd, diogelwch a llesiant, gan gynnwys asesiadau risg, mesurau rheoli, a gwybod pryd i geisio cyngor cymwys.

	Meini prawf dymunol

	· Dealltwriaeth o faterion cyfoes a phynciau sy’n berthnasol i Gymru a'r ardal leol, a diddordeb yn system wleidyddol Cymru.
· Arddel amcanion a gwerthoedd plaid yr Aelod. 

	Cymwysterau

	· Y gallu i ddangos dealltwriaeth neu brofiad o ystod o weithdrefnau gwaith yn seiliedig ar brofiad gwaith perthnasol a/neu gymhwyster galwedigaethol e.e. NVQ lefel 3 neu 4 neu gymhwyster cyfatebol mewn pwnc perthnasol.
· Tystiolaeth o sgiliau rhifedd a llythrennedd e.e. TGAU Saesneg / Cymraeg a Mathemateg (neu gymwysterau cyfatebol) Gradd C neu uwch, neu brofiad priodol arall.

	Sgiliau iaith

	· Dymunol / heb fod yn hanfodol: Cymraeg cwrteisi – y gallu i ynganu enwau Cymraeg, ateb y ffôn, cyfarch pobl neu gyflwyno pobl i’w gilydd yn ddwyieithog; deall ymadroddion Cymraeg cyfarwydd, bob dydd; deall testunau byr lle mae pobl yn rhoi gwybodaeth sylfaenol.
· Dymunol / heb fod yn hanfodol: Awydd i ddatblygu sgiliau Cymraeg ymhellach. 





Prif ddyletswyddau
	Cyfathrebu a chysylltiadau â'r cyfryngau

	· Gweithredu fel y prif gyswllt â’r cyfryngau, gan ymgysylltu â newyddiadurwyr a darlledwyr.
· Ysgrifennu datganiadau i'r wasg a briffiau i'r cyfryngau.
· Rheoli ymddangosiadau yn y cyfryngau a pharatoi ar gyfer cyfweliadau, gan gynnwys drafftio negeseuon allweddol.
· Monitro’r cyfryngau gwleidyddol, cynghori’r Aelod, a chymryd camau pellach pan gytunir arnynt. 

	Rheoli’r cyfryngau digidol a’r cyfryngau cymdeithasol

	· Rheoli naws a chynnwys cyfathrebiadau ar y cyfryngau cymdeithasol.
· Creu cynnwys amlgyfrwng o ansawdd uchel (graffeg, fideos, ffeithluniau).
· Monitro data dadansoddeg a data ymgysylltu i fireinio’r strategaeth cynnwys.

	Ymgysylltu â’r cyhoedd a rheoli rhanddeiliaid

	· Rheoli perthnasoedd â rhanddeiliaid allweddol.
· Rheoli’r gwaith o lunio cylchlythyrau, blogiau a chynnwys y wefan.
· Helpu gweithwyr achos i drefnu a hyrwyddo cyfarfodydd cyhoeddus, digwyddiadau, ac ymweliadau yn yr etholaeth.
· Cynghori’r Aelod ynghylch negeseuon cyhoeddus a chyfleoedd ymgysylltu cymunedol.
· Sicrhau cysondeb mewn negeseuon ar draws pob platfform.

	Gwaith Polisi a Seneddol

	· Drafftio a chyflwyno cwestiynau, cynigion, areithiau a gwelliannau ar gyfer y Senedd.
· Monitro biliau, papurau ac adroddiadau pwyllgorau, gan roi crynodeb o bwyntiau allweddol. 
· Rhoi cymorth i’r Aelod wrth baratoi ar gyfer dadleuon, pwyllgorau a chyfarfodydd gyda Gweinidogion.
· Cysylltu â melinau trafod, elusennau, grwpiau eiriolaeth a busnesau i gasglu gwybodaeth gan arbenigwyr.
· Meithrin a chynnal perthnasoedd ag arbenigwyr polisi, gweision sifil a sefydliadau lleol.
· Drafftio ymatebion i ymholiadau sy'n ymwneud â pholisi gan etholwyr, grwpiau ymgyrchu a’r cyfryngau.

	Goruchwyliaeth

	· Goruchwylio i sicrhau bod yr holl ddeunyddiau cyfathrebu yn cydymffurfio â rheolau'r Senedd.

	Rhwymedigaethau yn y gweithle

	Diogelu data / diogelwch gwybodaeth:
· Cefnogi a chynghori’r Aelod er mwyn cydymffurfio â’i rwymedigaethau sy'n ymwneud â diogelu data a diogelwch gwybodaeth, yn unol â deddfwriaeth a chodau ymarfer perthnasol.
Iechyd, diogelwch a llesiant:
· Cefnogi a chynghori’r Aelod yn y broses o gydymffurfio â’i rwymedigaethau sy'n ymwneud ag iechyd, diogelwch a llesiant, yn unol â deddfwriaeth a chodau ymarfer perthnasol.
Diogelu:
· Cefnogi a chynghori’r Aelod o ran cydymffurfio â’i rwymedigaethau sy'n ymwneud â diogelu plant ac oedolion agored i niwed, yn unol â deddfwriaeth a chodau ymarfer perthnasol.

	Materion eraill

	· Gweithredu o fewn y gyfraith a’r fframweithiau rheoleiddio y mae’r Aelodau a’r Grwpiau yn gweithredu o’u mewn, gan gynnwys fframweithiau'r Senedd (safonau ymddygiad, gwariant ac ati) a fframweithiau ehangach a chyffredinol (dyletswyddau cyfreithiol).
· Cyflawni dyletswyddau eraill sy’n gymesur â’r band hwn, yn ôl yr angen, i gefnogi’r Aelod.

